Document ID: /roh_data/filtered/fineweb-2-filterrobots_roh.jsonl.gz/20028

Causa ch’i ha naivì intensivamain durant l’emprim di dal turnier da curling tradiziunal, han ins gì da spustar adina puspè il cumenzament dals gieus da la Coppa Romana. Ils bun 300 giugaders han gì d’avair pazienza.
Spetgar passa 6 uras
Enstagl da giugar l’emprim gieu la damaun, è finalmain curlà l’emprim crap pir enturn il suentermezdi sur il glatsch natiral a Silvaplauna cura che la naiv na crudava betg pli uschè intensivamain da tschiel. Las 76 squadras han perquai gì da spetgar in mez di en las differentas ustarias e sa trategnair cun giugar a cartas da jass e star da cumpagnia.
Suar ed organisar
Per il president dal comité d’organisaziun, Gregor Reich e ses gidanters signifitga l’aura variabla adina puspè ina nova sfida. Betg be las infurmaziuns han da rivar tar tut ils participants da la Coppa Romana, era il glatsch ha da vegnir pulì adina puspè a maun durant ils gieus. Ina lavur ch’il president surpiglia er gugent sez. Be grazia a l’engaschament da tuts funcziuna il turnier insumma dapi 48 onns ha suttastritgà Reich.
Istorgia cun tradiziun
La Coppa Romana avev’ins creà dal 1968 per generar pernottaziuns a Silvaplauna e conturn durant l’ominusa fora da schaner. Entant maina il turnier da curling bun 1200 pernottaziuns a la regiun durant almain quatter dis. E la glista da spetga per sa participar a la Coppa Romana, ch'è limitada sin 76 squadras, saja anc adina lunga, ha tradì Gregor Reich.